Title: คำสั่งสำนักงานตรวจคนเข้าเมือง ที่ 175/2552 เรื่อง การตรวจลงตรา และการเปลี่ยนประเภทการตรวจลงตราให้กับคนต่างด้าวที่เดินทางเข้ามาในราชอาณาจักร

คำสั่งสำนักงานตรวจคนเข้าเมือง

คำสั่งสำนักงานตรวจคนเข้าเมือง
ที่
๑๗๕/๒๕๕๒
เรื่อง
การตรวจลงตรา และการเปลี่ยนประเภทการตรวจลงตราให้กับ
คนต่างด้าวที่เดินทางเข้ามาในราชอาณาจักร[๑]

ตามที่สำนักงานตำรวจแห่งชาติได้ออกระเบียบสำนักงานตำรวจแห่งชาติ
ว่าด้วยหลักเกณฑ์และวิธีการในการตรวจลงตรา และการเปลี่ยนประเภทการตรวจลงตรา
ลงวันที่ ๒๐ มกราคม ๒๕๔๗ ออกตามความในกฎกระทรวงกำหนดหลักเกณฑ์
วิธีการและเงื่อนไขในการตรวจ การยกเว้นและการเปลี่ยนประเภทการตรวจลงตรา พ.ศ. ๒๕๔๕
ลงวันที่ ๑๖ สิงหาคม ๒๕๔๕ แล้ว นั้น

อาศัยอำนาจตามความข้อ ๑.๑.๔,
ข้อ ๑.๑.๖, ข้อ ๒.๔, ข้อ ๒.๖ และข้อ ๓
ของระเบียบสำนักงานตำรวจแห่งชาติ ว่าด้วยหลักเกณฑ์และวิธีการในการตรวจลงตรา
และการเปลี่ยนประเภทการตรวจลงตรา ลงวันที่ ๒๐ มกราคม ๒๕๔๗
ให้ผู้บัญชาการสำนักงานตรวจคนเข้าเมือง
มีอำนาจออกคำสั่งเพื่อกำหนดแนวทางในการดำเนินการและวิธีปฏิบัติสำหรับการตรวจลงตราและการเปลี่ยนประเภทการตรวจลงตราให้เป็นไปด้วยความเรียบร้อย
ชัดเจน มีประสิทธิภาพ เป็นไปในแนวทางเดียวกัน สำนักงานตรวจคนเข้าเมือง
จึงออกคำสั่งไว้ ดังต่อไปนี้

๑. ให้ยกเลิกคำสั่งสำนักงานตรวจคนเข้าเมือง ที่
๒๒๘/๒๕๔๑ ลงวันที่ ๑๖ พฤศจิกายน ๒๕๔๑ เรื่อง การเปลี่ยนประเภทการตรวจลงตราให้แก่คนต่างด้าวที่เดินทางเข้ามาในราชอาณาจักร

๒.
ให้ผู้ยื่นคำร้องขอรับการตรวจลงตราหรือเปลี่ยนประเภทการตรวจลงตราด้วยวัตถุประสงค์ดังต่อไปนี้
ยื่นคำร้องก่อนการอนุญาตสิ้นสุดลงไม่น้อยกว่า ๑๕ วัน คือ
๒.๑ เพื่อการธุรกิจ เฉพาะกรณีคนต่างด้าวยังไม่มีผลการตรวจสอบการขอรับใบอนุญาตทำงานที่สำนักบริหารแรงงานต่างด้าว
กรมการจัดหางานแล้วนำผลการตรวจสอบมาแสดง
๒.๒
กรณีการให้หรือรับความอุปการะจากบุคคลสัญชาติไทยเฉพาะผู้ที่ยังไม่มีบุตรหรือมีบุตร
แต่ในสูติบัตรหรือหลักฐานการเกิดของบุตรชื่อหรือชื่อสกุลของบิดาหรือมารดาไม่ตรงกับชื่อหรือชื่อสกุลของบิดาและมารดาในทะเบียนสมรส

๓.
ให้ผู้ยื่นคำร้องขอรับการตรวจลงตราหรือเปลี่ยนประเภทการตรวจลงตราแสดงเอกสาร เพื่อประกอบการพิจารณาเป็นคนอยู่ชั่วคราวตามตารางแนบท้ายคำสั่งนี้

๔. บรรดาคำสั่ง ระเบียบ ประกาศ มติ บันทึกสั่ง
และหนังสือใด ซึ่งขัดหรือแย้งกับคำสั่งนี้ให้ใช้คำสั่งนี้แทน

ทั้งนี้ ตั้งแต่วันที่ ๑๐ สิงหาคม พ.ศ. ๒๕๕๒
เป็นต้นไป

สั่ง
ณ วันที่ ๑๐ สิงหาคม พ.ศ. ๒๕๕๒
พลตำรวจโท
ชัชวาลย์  สุขสมจิตร์
ผู้บัญชาการสำนักงานตรวจคนเข้าเมือง

[เอกสารแนบท้าย]

๑.  บัญชีแสดงเหตุผลและความจำเป็นและเอกสารประกอบในการขอรับการตรวจลงตราและเปลี่ยนประเภทการตรวจลงตรา
ตามคำสั่งสำนักงานตรวจคนเข้าเมือง ที่ ๑๗๕/๒๕๕๒ ลงวันที่ ๑๐ สิงหาคม ๒๕๕๒

(ดูข้อมูลจากภาพกฎหมาย)

ปริยานุช/ผู้จัดทำ
๑๒
พฤศจิกายน ๒๕๕๒

นันท์นภัสร์/ตรวจ
๑๒
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๖๓ ง/หน้า ๙๐/๙ พฤศจิกายน ๒๕๕๒